### | | | | --- | --- | | | | | --- | | **Byråd** 26. april 2016 Sagsnr. 710-2013-2017 Dok.nr. 710-2016-162929 Sagsbehandler DPMJAL | | 68.                 Evaluering af den fælles frivilligindsats i [adresse] - Åbent

###

|  |  |
| --- | --- |
| Tidl. politisk behandling |  |
| Forventet sagsgang | ØK, BY |
| Lovgrundlag |  |

###

**SAGENS INDHOLD**

Byrådet skal med baggrund i en evaluering af den fælles
frivilligindsats i denne sag tage stilling til om den fælles frivilligindsats i
Favrskov Kommune skal fortsætte med sin nuværende organisering eller om der
skal etableres et egentligt frivilligcenter.

Baggrunden for evalueringen er, at Byrådet i budget 2015-18 aftalte
følgende vedrørende videreudviklingen af den frivillige indsats (U-603): ”*Der
skal ske en afklaring af mulighederne for at etablere et egentligt
frivilligcenter fra 2016, som omfatter alle former for frivilligt engagement -
med inspiration fra den nationale paraplyorganisation for frivilligcentre
FriSe. Mulighederne skal ses i sammenhæng med de statslige midler til understøttelse
af frivilligcentre*”.

Evalueringen blev aktualiseret i forbindelse med, at Socialstyrelsen i
oktober 2015 annoncerede muligheden for at søge ind på en pulje på 2,04 mio.
kr. til etablering af frivilligcentre. På Økonomiudvalgsmødet 21. oktober 2015 blev
det aftalt, at der ikke pt. skulle søges penge til etablering af et egentlig
frivilligcenter, men at den fælles frivilligindsats i stedet skulle evalueres i
foråret 2016 og at stillingtagen til etableringen af et egentligt
frivilligcenter skulle ske i forbindelse med evalueringen.

Organiseringen af den nuværende fælles frivilligindsats blev behandlet
i Økonomiudvalget 9. december 2014. Her blev det besluttet, at
omdrejningspunktet for den fælles frivilligindsats skulle være et frivilligsekretariat
bestående af frivillige som skulle assisteres af en kommunal
frivillighedskoordinator på deltid og en gruppe frivilligambassadører som
sparringspartnere.

Frivilligsekretariatet (Bindeleddet) blev etableret pr. 1. januar 2015.
Den kommunale frivilligkoordinator er frikøbt én dag om ugen til sammen med
Bindeleddet at varetage en række fælles frivilligaktiviteter. De 15
frivilligambassadører mødes 3-4 gange årligt med Bindeleddet, kommunale
repræsentanter og kommunaldirektøren.

**VURDERING**

Evalueringen
af den fælles frivilligindsats i 2015 tager udgangspunkt i [adresse] fire
overordnede arbejdsopgaver:

· Bindeleddets
hjælp og støtte til frivillige

· Bindeleddets
kurser

· Arrangementer
for frivillige

· Markedsføring
af Frivillig Favrskov og Bindeleddet

Evalueringen viser, at der er stor tilfredshed med
Bindeleddets koordinerede funktion mellem frivillige og foreninger. Samtidig er
der stor tilfredshed med den generelle indsats for at forankre og understøtte
de fælles frivillige initiativer i kommunen.

De interviewede kursusdeltagere er generelt meget positive
over for de seks afholdte kurser i 2015, og de vil gerne deltage i flere lignende
kurser for frivillige. Kurserne har betydet, at de frivillige har fået kontakt
til andre lokale foreninger, og at der er etableret nye netværk. Et af kurserne
har givet de frivillige konkrete værktøjer i forhold til at arbejde med
fundraising, som kan bruges i foreningerne.

En af succeserne i 2015 var Frivillig Fredag, hvor Bindeleddet i
samarbejde med Frivilligrådet for Sociale Indsatser arrangerede Frivillig
Marked og sammen med [adresse] afholdte Frivillig Træf.

Bindeleddet tager sig også af opgaven med at vedligeholde og udvikle
Frivillighedsportalen og Facebook-siden ’Frivillig Favrskov’. Antallet af
besøgende og sidevisninger på frivillighedsportalen ([www.favrskov.dk/frivillig](http://www.favrskov.dk/frivillig)) er steget væsentligt i 2015 i forhold til tidligere
år, og Borgmestersekretariatet vurderer, at frivillighedsportalen spiller godt
sammen med [www.frivilligjob.dk](http://www.frivilligjob.dk). Via Facebook-siden
har Bindeleddet været i dialog med nuværende frivillige, nye frivillige og
øvrige interesserede borgere, og derigennem styrket markedsføringen af
frivilligområdet.

Samlet set vurderes Bindeleddets og frivilligkoordinatorens
indsats at havde bidraget til at flere borgere i dag kender mere til [adresse]
Kommunes frivillige indsatser og bakker op om dem.

Evalueringen af den fælles frivilligindsats i [adresse]
Kommune peger entydigt på, at den nuværende organisering Bindeleddet,
frivilligkoordinatoren og frivilligambassadørerne er velfungerende og lever op
til forventningerne. På den baggrund vurderes det ikke på nuværende tidspunkt,
at der skal etableres et egentligt frivilligcenter.

Etableringen af et frivilligcenter forudsætter, at der
etableres en selvstændig ekstern organisering med egen bestyrelse udenfor den
kommunale organisation.

Borgmestersekretariatet anbefaler, at den fælles
frivilligindsats fortsætter med sin nuværende organisering og at frivilligindsatsen
evalueres igen i 2018.

**ØKONOMI**

Der er
i 2016 afsat 257.000 kr. til fælles frivilliginitiativer under Økonomiudvalget,
og 301.000 kr. til kompetenceudvikling og kurser for frivillige under Kultur-
og Fritidsudvalget.

Desuden
foreslås mindreforbruget i 2015 på 50.000 kr. overført til 2016, så der i alt
er 351.000 kr. til kurser i 2016. Det samlede budget til fælles frivillige
indsatser vil således udgøre 608.000 kr. i 2016.

Hvis det besluttes, at der skal etableres et
frivilligcenter og at Socialstyrelsen godkender dette, vil det være muligt at
opnå statslig støtte det første år på 510.000 kr. Hertil skal lægges en
kommunal medfinansiering på minimum 190.000 kr. I år to vil det være muligt at
opnå statslig støtte på 430.000 kr. Den kommunale medfinansiering skal være på
minimum 270.000 kr. Fra år tre og fremefter forventes den kommunale
medfinansiering af driften af frivilligcentret at være på minimum 350.000 kr.
og den statslige støtte forventes at være på 350.000 kr. Det endelige statslige
grundfinansieringstilskud for 2016 kendes først, når ansøgningspuljen er
færdigbehandlet, men beløbet kan ikke overstige 350.000 kr.

Hvis
oprettelsen og driften af et frivilligcenter skal afholdes inden for det
nuværende budget vil det lægge beslag på godt halvdelen af det samlede
kommunale budget til fælles frivilligaktiviteter og medføre, at en række af de
nuværende aktiviteter omlægges eller udgår.

**INDDRAGELSE**

Evalueringen bygger på gruppeinterview af medlemmerne af
Bindeleddet. Desuden er otte kursusdeltagere, en forening og en frivillig, som
Bindeleddet har hjulpet, blevet interviewet om deres oplevelse af hjælp og
støtte fra Bindeleddet.

Endelig har frivilligambassadørerne været inddraget i
evalueringen, og deres kommentarer er indarbejdet evalueringen.

**INDSTILLING**

Kommunaldirektøren indstiller til Byrådet:

1. At den fælles frivilligindsats i
Favrskov Kommune fortsætter i sin nuværende organisering med Bindeleddet,
frivilligkoordinatoren og frivilligambassadørerne.

2. At den fælles frivilligindsats i [adresse]
Kommune evalueres igen i 2018.

**BESLUTNING**

***Økonomiudvalget, 19. april 2016:***

Fraværende:Ingen

Ad 1. Indstilles godkendt.

Ad 2. Det indstilles, at evalueringen af den fælles
frivilligindsats sker i foråret 2017 og der i efteråret 2016 afholdes et temamøde
for Byrådet om rammerne for at etablere et frivilligcenter.

**Bilag**

|  |  |
| --- | --- |
| Evaluering af den fælles frivilligindsats i [adresse] | 710-2016-137944 |